Vastas Ravimiameti ravimiohutuse osakonna juhataja Maia Uusküla.

**Semaglutiidi sisaldavad ravimid on kogu maailmas väga populaarsed kaalulangetajate seas. Kas võib öelda, et populaarsus on ikka kasvamas, ka Eestis?**

*Viimastel aastatel on kasvanud semaglutiidi kasutamine kaalulangetuse eesmärgil kogu maailmas. Tervisekassa andmed näitavad, et seda ka Eestis – suurenenud on ravimi näidustusväline kasutamine. Ozempic on näidustatud II tüüpi diabeedi raviks, kuid retseptiandmed näitavad, et kasvanud on Ozempicu välja kirjutamine kehakaalu alandamiseks rasvumise või ülekaalu korral, sest ravimi ühe kõrvaltoimena võib esineda kaalulangus.*

*Selge on see, et inimestel on ootus efektiivse kaalulangetusravimi järele, mille abil loodetakse saada soovitud kehakaal, kuid kaalulangetusravimite puhul on oluline tähele panna, et kõikides kliinilistes uuringutes, mis kaalu langetavate ravimitega tehtud, on üheks kriteeriumiks kaasnev dieet ning kui inimene kaalu langedes oma elustiili ei muuda, siis ravimi kasutamise lõpetades tulevad kadunud kilod jälle tagasi. Lisaks on oluline märkida, et ravimi toime on patsientidel erinev - osad kaotavad kaalu oluliselt rohkem kui teised ning mõnel juhul ei saa patsient üldse oodatud efekti. Seetõttu peaks kaalulangetusravimeid vaatama kui täiendavat abivahendit elustiili muutuste tegemiseks ning kinnistamiseks.*

**Kui palju on Eestis registreeritud Ozempicu kõrvaltoimeid?**

*Ravimiametile on edastatud kokku 7 kõrvaltoimeteatist seoses Ozempicu kasutamisega – diabeedi näidustusel kasutamisel on Ravimiametile saadetud 2 teatist kõrvaltoimete tekkest, ülekaalu jt näidustustel kasutamisel 5 teatist (3 kerged/mittetõsised kõrvaltoimed ja 2 tõsised ehk patsiendid vajasid haiglaravi). Kõikides teatistes kirjeldati erinevaid kõrvalnähte.*

*Kõigil nendel juhtudel on Ravimiameti hinnangul seos ravimiga võimalik..*

**Missugused on üldse selle ravimi kõige sagedasemad kõrvaltoimed?**

*Ozempicu teadaolevad võimalikud kõrvaltoimed (sh nii sagedased ja harvemini esinevad) on kirjas ravimiteabes:* [*https://www.ema.europa.eu/et/documents/product-information/ozempic-epar-product-information\_et.pdf*](https://www.ema.europa.eu/et/documents/product-information/ozempic-epar-product-information_et.pdf)

**Kas Eestis on teatatud ka raskematest kõrvaltoimetest, nt soolesulgusest?**

*Kahel haiglaravi vajanud juhul olid peamisteks sümptomiteks küll seedetrakti nähud (sh oksendamine) ja nendest tingitud häired, kuid soolesulgusest Eestis teatatud ei ole.*

*Oksendamine on kirjas ka ravimiteabes kui teadaoleva võimaliku sagedasti esineva kõrvaltoimena.*

**Kuidas on aegade jooksul Ozempicu kõrvaltoimete nimekirja täiendatud, st mida on lisatud?**

*Turustamise ajal saadud andmete põhjal on semaglutiidiga seostatud järgmisi kõrvaltoimeid: üliundlikkus nagu lööve ja nõgestõbi, angioödeem (allergiline näoturse), äge pankreatiit ehk kõhunäärmepõletik, aeglustunud mao tühjenemine (mis ongi kaalulanguse põhjuseks). Kõik need on lisatud ravimiteabesse.*

**Kas Ozempicul on jätkuvalt tarneraskused?**

*Ozempicu kättesaadavus apteekides on jätkuvalt piiratud seoses tootmisprobleemide ja suurenenud nõudlusega kogu Euroopas. Ravimi tarned Eestisse küll toimuvad, kuid tarneraskused jätkuvad eeldatavasti vähemalt 2024. aasta lõpuni.*

*Alternatiividena on saadaval sama toimeainega tabletid (Rybelsus) ja teised sama toimeainerühma (GLP-1 agonistid) ravimid. Sõltuvalt arsti hinnangust patsiendi haigusseisundile võib asenduseks sobida ka muu saadaval olev diabeediravim. Patsiendid peaksid vajadusel ravi jätkamiseks pöörduma oma arsti poole.*

*Ozempicu kättesaadavuse osas lisainfo saamiseks soovitame pöörduda müügiloa hoidja kohaliku esindaja poole - Novo Nordisk A/S Eesti filiaal, Paldiski mnt 29, Tallinn, telefon: +372 667 5050, e-post:* *infoee@novonordisk.com**.*